Radiostasie beboet vir uitlating | Maroela Media
Bob Mabena, die omroeper, het die woord tydens die oggendprogram op 22 Februarie gebruik. Mabena het aan die nuusleser, Mpho Raphata, gevra waarmee sy besig is. "Ek skryf iets vir Kuli," het sy geantwoord, met verwysing na 'n mede-aanbieder, Kuli Roberts. Mabena het toe gevra: "Skryf jy vir 'n Kuli?"
Mondre Bremner, 'n luisteraar, het daarna 'n klag by UKKSA aanhangig gemaak en gesê die woord is 'n neerhalende woord om na mense van Indiese afkoms te verwys en dat die aanbieders 'n bespotting van haar kultuur maak.
Die kommissie het Maandag in 'n verklaring gesê dat die gebruik van die woord nie neerhalend bedoel was nie, maar wel kinders se mening kon beïnvloed.
UKKSA het bevind dat Mabena se gebruik van die woord nie op haatspraak neergekom het nie.
"In hierdie geval het die uitlating gesinspeel op die naam Kuli, en dit het die 'angel' uit die woord verwyder. Dit het ook ons bevinding of die uitlating haatspraak bevorder, verminder," het die kommissie gesê.
"Die gebruik van die woord is egter beledigend, en kragtens die uitsaaigedragskode se klousule vir kinders, moes dit in rekening gehou word. Baie kinders het na die oggendprogram geluister en kon dit verkeerd verstaan het, wat wél haatspraak sou bevorder," het UKKSA bevind.